與魏衍寇國寶田從先二姪分韵得坐字
作者：陳師道
朝代：宋

paragraphs: 將老蒙誤恩，受弔不受賀。
欲起尚遲回，積閑習成惰。
向來二三子，相與守寒餓。
一日不可無，三歲安得過。
是時秋益高，夜永月初破。
漏鼓已再更，坐者餘幾箇。
酒薄多可强，談勝堅莫破。
簷昏讀字細，林缺瞻星大。
吳吟未至慢，楚語不假些。
懷遠已屢歎，論昔先急唾。
身世喜相違，真成螘旋磨。
平生陳孟公，歲晚不驚坐。